Ahtme küla

Ahtme oli küla Jõhvi kihelkonnas Virumaal, tänapäevase haldusjaotuse järgi Puru küla alal Jõhvi vallas ja Ahtme linnaosa alal Kohtla-Järve linnas Ida-Viru maakonnas.

Esmakordselt on 'Ahtme' nime mainitud 1712. aastal (Achtmeh).Mait Sepp. "Kuidas tekkis Ahtme?" Eesti Loodus, 5 (september-oktoober)/ 2024. Lk 22 Kuna asustus paiknes kitsal maaribal mõlemal pool vana Puru–Rausvere teed ja seda riba piirasid vesised metsad ja heinamaad, tuleneb nimi tõenäoliselt omadussõnast 'ahas, gen. ahta', mis tähendab midagi kitsast [maariba].Mait Sepp. "Kuidas tekkis Ahtme?" Eesti Loodus, 5 (september-oktoober)/ 2024. Lk 23

Väike küla jäi Jõhvi mõisa maadele. Külas oli 1927. aastal 8 taluEesti Vabariigi topograafiline kaart 1ː25 000. 1927. Maa-amet, vallareformi tarvis korraldatud loendusel 15. detsembril 1938 oli 6 talu kokku 28 inimesega.Toimik Jõhvi valla piiride muutmise kohta. Jõhvi valla elanike nimekiri 25.06.1938-07.01.1939. Eesti Rahvusarhiiv, RA ERA.3138.1.1098. Leht 33p 

Saksa teise okupatsiooni ajal alustati 1942. aastal küla metsamaadel kaevanduse, põlevkivirikastustehase, elektrijaama ja tehaseasula rajamist. Väga palju kasutati Nõukogude sõjavangide tööjõudu, aga nt ka Madalmaade vabapalgalisi korstnaehitajaid jt.

Pärast sõda jätkati Ahtme tööstusasula arendamist juba Nõukogude võimu all. Ka nüüd kasutati sõjavangide (sedakorda Saksamaa ja tema liitlaste) tööjõudu, selleks rajati 135. sõjavangilaager. Nii kaevanduse, asula kui ka tööstuste projektid tehti Leningradis projekteerimisettevõttes GIProŠaht.Viktor Nikolai. "Ahtme kaevandus". // 90 aastat põlevkivi kaevandamist Eestis. Tehnoloogia ja inimesed. Eesti Mäeselts, TTÜ Mäeinstituut, Eesti Põlevkivi. Tallinn 2006. Lk 162

1948. aastal sai Ahtme tehaseasula töölisalevi õigused. 1949. aastast kuulus alev Jõhvimaa alla, 1950. aastast Jõhvi rajooni alla. 1953. aastal sai töölisalev rajoonilise alluvusega linna õigused. 1960. aastal kaotati ära Ahtme linn ja endise küla põhiala läks Kohtla-Järve linna koosseisu.

Küla läänepoolne osa on tänapäeval kasutusel elamualana, kesk- ja idaosa on endiste tööstuste all. Teadaolevalt on küla algne hoonestus täielikult hävinud.

Vaata ka
 Vana-Ahtme

Viited

Kirjandus
 Mait Sepp. "Kuidas tekkis Ahtme?" Eesti Loodus, 5 (september-oktoober)/ 2024. Lk 22–26

Kategooria:Ahtme
Kategooria:Jõhvi kihelkond
Kategooria:Jõhvi vald
Kategooria:Ida-Viru maakonna endised külad